秋熱
作者：王安石
朝代：宋

paragraphs: 火騰爲虐不可摧，屋窄無所逃吾骸。
織蘆編竹繼檐宇，架以松櫟之條枚。
豈惟賓至得清坐，因有餘地蘇陪臺。
愆陽陵秋更暴橫，焮我欲作昆明灰。
金流玉熠何足怪，鳥焚魚爛爲可哀。
憶我少時亦值此，翛然但以書自埋。
老衰奄奄氣易奪，撫卷豈復能低徊。
西風忽送中夜濕，六合一氣窯新開。
簾窗幕戶便防冷，且恐霰雪相尋來。